
Orientering om grundejerforeningernes arbejde med regulering af vintergrundvandstanden i Grærup-området.
Efter et halvår med rigtig meget nedbørsrigt, har det holdt tørvejr i godt en måned – belejligt og dejligt. Vi kan se at vandet trækker sig, og vi kan endelig indstille pumpningen. – Med ét er vandproblemerne løst – dog, dog …… kun for denne omgang. – Vi vil efter klimatologernes udsagn komme til at opleve hyppigere og tiltagende voldsomme ned-børsmængder i fremtiden. Derfor fortsætter vi i grundejerforeningerne arbejdet med at etablere en mere permanent løsning, hvor vi kan bortpumpe vand ved store nedbørsmængder i vinterhalvåret. 
Efteråret 2019 og vinteren 2019/2020 har om noget andet tidsrum lært os, at vi har behov for at lavet en regulering af vandstanden, når der kommer så ekstremt store nedbørsmængder. Desuden har vi lært, at vi skal kunne geare vores pumpekapacitet og vi med den mængde vand vi skal have bortledt må kigge efter løsninger, der sender vandet mod havet.
En lille gruppe mennesker har taget en særlig tørn for fællesskabet hen over vinteren - frivilligt og ulønnet har de gjort en kæmpeindsats (flere hele og meget lange arbejdsdage og daglig servicering af pumper og rør) for, at vi andre: Ikke har fået ødelagte huse, de fleste af os har kunnet komme frem til vores huse – og ikke mindst til gavn for os alle ved bevarelsen af værdien - både herlighedsværdierne og de økonomiske værdier - ved vores huse er intakte. – Stor tak til de frivillige.
Vi har i grundejerforeningerne meget travlt med at få etableret en permanent pumpeløsning, hvor vi skaber os mulighed for at regulere af vintervandstanden så vi undgår store og længerevarende oversvømmelser (helst inden næste vinter). - Sagt lige ud, der findes ingen nemme løsninger på udfordringerne (så var det nu nok også allerede sat i værk). Der er flere komplicerede geologiske og tekniske forhold, der skal tages højde for, og så er der respekten for naturen og den autentiskhed området indeholder – det skal vi respektere og have bevaret. Det lader sig kun gøre ved, at vi laver projektet i samarbejde med diverse myndigheder og faglige kapaciteter. Vi har allerede gang i en meget konstruktiv dialog med Varde Kommune, Kystdirektoratet, Forsvaret og Naturstyrelsen. – En dialog som bygger på en fælles interesse i at skabe en løsning for os sommerhusejere og samtidig respektere og varetage behovet for en klog håndtering af de unikke naturmæssige værdier i området.
Vandafledningsprojektets karakter og behov for grundig dokumentation for indvirkningerne på naturen betyder, at vi har entreret med professionel konsulenthjælp til: analyser af områdets geologi og natur, beskrivelse af vintervand-standsreguleringsprojektet og hele myndighedsbehandlingen. Vi har entreret med rådgivningsfirmet Rambøll.
Følgende forløb er sat i gang:
Uge 15 – 17 2020: Udfærdigelse af skitseprojekt 
Der udarbejdes et skitseprojekt til myndighedsbehandling. Skitseprojektet beskriver projektets anlægsfase (pumper, rørledninger og udløbsarrangement) og vurderinger af påvirkninger i driftsfasen (afvandingens påvirkning af omgivelserne – hvor meget sænker vi grundvandet og hvor længe). 
Skitseprojektet anvendes efter godkendelse til prisindhentning hos de entreprenører, som skal udføre anlægsarbejdet. 
Skitseprojektet skal beskrive modelleringer af en grundvandssænkning, der tager højde for specielt våde og specielle naturtyper i sommerhusområdet. 

1. Grundvandsmodel herunder en tegning, der viser boringernes placeringer, dybder, pumpekapacitet og de reviderede sænkningstragter samt et kort notat med beskrivelse af forudsætningerne for grundvandsmo-delleringen. 

2. Anlægsprojekt herunder en tegning, der viser boringers og pumpeledningers placeringer samt eksisterende ledninger - en teknisk beskrivelse. Tegninger og den tekniske beskrivelse danner grundlag for myndighedsbehandlingen og entreprenørens prissætning. Herunder udfærdiges en tegning, der viser hvordan pumpeledningen føres gennem det fredede klitareal og ned på stranden, hvor den ender i et udløbsarrangement 

Maj – juni 2020: Myndighedsbehandling 
Skitseprojekter som danner grundlag for udarbejdelse af ansøgninger til myndighederne. For at fremme sagsbehandlingen omfatter processen en løbende dialog med myndighederne under disses sagsbehandling. 
Følgende tilladelser/dispensationer vurderes som udgangspunkt, at der kræves for at kunne gennemføre projektet: 
1. Dispensation fra naturbeskyttelseslovens § 3 (anlæg i beskyttet natur og påvirkning af vandstanden i våde beskyttede naturområder). 

2. Til ansøgningen efter naturbeskyttelsesloven til væsentlighedsvurdering jævnfør habitatbekendtgørelsen § 6 (påvirkning af våde habitatnaturtyper grænsende til projektet). Hvis det vurderes, at der er en væsentlig påvirkning, forudsættes udarbejdet en miljøvurdering jævnfør miljøvurderingsloven. 

3. Ansøgning om miljøvurdering jævnfør miljøvurderingslovens § 18 (bilag 2 punkt 10 m og 10 f). 

4. Tilladelse til udledning til hav jævnfør miljøbeskyttelseslovens § 28.  

5. Tilladelse til sænkning af vandstanden i søer jævnfør vandløbslovens § 18 og tilladelse til permanent grundvandssænkning jævnfør vandforsyningslovens § 26.  

6. Anlæg af nye vandløb jævnfør vandløbslovens § 21.  

7. Dispensation til ændring af terrænet indenfor klitfredning jævnfør naturbeskyttelseslovens § 8.

Myndighedsbehandling punkt 1-7 ansøges ved relevante myndigheder maj 2020. Normalt må der forventes en sagsbehandlingstid ved Varde Kommune (punkt 1-6) på op til minimum -3 mdr. inkl. evt. sommerferie (juni/juli). Klagefrist er 4 uger. Sagsbehandlingstiden ved Kystdirektoratet (punkt 7) er oplyst til gennemsnitlig 4 mdr. afhængig af ansøgningen. Klagefrist 4 uger. 

Lidt økonomi: 
Vinterens indsats mod oversvømmelserne beløber sig i omkostninger til 150.000 kr. - eller det der svarer til ca. 500 kr. pr. grundejer. Projekteringen og myndighedsbehandlingen af det permanente projekt forventer vi vil koste ca. 220.000 kr. (ca. 800 kr. pr. grundejer). Materialer indkøbt til forsøgsprojektet i 2018 og indkøbt grej til bortpumpning af overfladevand i 2020 vil i meget stor udstrækning blive genbrugt i den permanente løsning. Det forventes stadig, at vi kan holde omkostningerne til den permanente løsning indenfor det beløb, som vi oprindelig estimerede.
Opgaven med reguleringen af vintergrundvandsstanden ser vi som en fælles interesse for ALLE grundejere – både for tilgængeligheden til og værdifastholdelsen af vores ejendomme generelt.
Skal vi gøre os forhåbninger om at have et projekt klar til drift inden vinteren 2020/21, skal der kun få forsinkende elementer ind, og vi har derfor i de tre grundejerforeninger givet hinanden håndslag på at arbejde hurtigt og fleksibelt, når vi støder på barrierer i forløbet. Vi har derfor også brug for at alle spiller med positivt med i ovennævnte tempo i håbet om og troen på, at vi kan få lavet en løsning i løbet af 2020.

